索笑圖詩
作者：馬先覺
朝代：宋

paragraphs: 封侯無骨登淩煙，食肉無相當萬錢。
君看簷下偃蹇者，如何頭上著貂蟬。
雅宜置之一丘壑，了此三生梅竹緣。
雲巖霜落月照水，有美玉樹臨風前。
影窺疏欞香破夢，隠几維摩起幽禪。
杖藜徐步遶千匝，一笑與花俱欲仙。
呼童秉燭進詩具，折香來薦冰壺泉。
少陵此興隔千歲，顧我素好亦同然。
但覺搜腸乏妙語，也擬著句開雲牋。
牀頭盎盎春有味，案上泠泠風入弦。
人生適意政須爾，何用底死浮名牽。
是圖落筆有妙解，先事立意非徒傳。
草堂之貲吾辦久，不學杜老長乞憐。
甫里下田儻逢年，便判百斛買江天。